老人星赋
郤昂 (Tang)
鲁大夫登大库。观上元。端北辰以正象。望南极之穹天。辨列宿之高映。见丈人之独悬。色荧煌以夺目。形皎洁而临边。候德至而浮彩。副时和而应𨇠。尔其元鸟司分。苍龙御历。节春秋而隐见。当丙丁而的皪。且遗光以表庆。亦应祉而纯锡。故经曰。其国泰。其星明。天垂象。物与祯。循晷度而靡替。顺璇衡而则呈。其座也一。符帝者之一位。其义也寿。契烝哉之寿名。元武宵中。侦西陆以凝质。白藏气杪。直南郊以散精。夫有开必先。无福不应。若政事中律。则嘉祥叶證。五纬分影而交朗。九月腾华而吐孕。此乃王泽宏。天瑞作。恒星转耀而同焕。布景摇辉以相薄。初升穹昊。月午而孤烛犹然。末映疏林。夜久而圆珠未落。景贶繁集。灵机众夥。臣望气以敷奏。君向阳而拱坐。虽戬谷而自天。实休徵之在我。骍芒下射。灭草莽之飞萤。紫燄旁融。掩榆关之流火。老人彰矣。成此乾文。老人出矣。赞此明君。书玉牒以垂范。纪缃图而播芬。自古为天官者。莫不察时变。纪殊尤。唐昧擅誉于南楚。史佚专美于西周。宋则子韦遐鉴。郑乃裨灶深求。殷馗纵眺。识曹公之肇迹。李合凝目。知汉使之将游。余非曩昔之偫彦。愧懵学于前修。徒循甘石之遗旨。愿献祜而归休。